Mantashe looi Eskom oor fase 6: Dis ‘erger as staatskaping’Gwede Mantashe, minister van minerale hulpbronne en energie. (Foto: Twitter) Die minister van minerale hulpbronne en energie, Gwede Mantashe, het Eskom daarvan beskuldig dat hy “ŉ aktiewe opstoker vir die omverwerp van die regering is” omdat hy nie die beurtkragkrisis in die land na behore pak nie. Pravin Gordhan, minister van openbare ondernemings, het op sy beurt ook ŉ beroep op die kragvoorsiener gedoen om die land so gou as moontlik op ŉ laer beurtkragfase te kry. Eskom het fase 6-beurtkrag Woensdag op kort kennisgewing ingestel, met die gevolg dat huishoudings en ondernemings soms tot soveel as 10 uur per dag sonder krag sit. Eskom het die noodsaaklikheid van dié hoë fase aan ŉ groot aantal onklaarrakings by sy kragstasies toegeskryf. Eskom probeer ook om noodopwekkingsreserwes uiters streng te bespaar. Mantashe het Donderdag by ŉ plegtigheid oor 13 nuwe energieprojekte gesê dat beurtkrag “nou selfs erger as staatskaping is” en die ekonomie duur te staan kom. Die minister sê Eskom se bestaande kragsentrales moet dringend verbeter word om die situasie te hanteer. We are signing these PPAs whilst stage 6 of loadshedding is being implemented. We must improve the performance of @Eskom_SA existing power stations to deal with loadshedding which is becoming worse than state capture as it is very costly to the economy. #InvestInSAEnergy pic.twitter.com/kFiCAJnRNi — Gwede Mantashe (@GwedeMantashe1) December 8, 2022 Hy meen Eskom moes bloot sy bedryfsprobleme oplos; iets wat volgens Mantashe in ses maande gedoen kan word. André de Ruyter, Eskom se uitvoerende hoof, sê lankal reeds dat probleme soos diepgewortelde en voortslepende korrupsie, wanbestuur, diefstal en verkrygingsprobleme Eskom in hierdie situasie gedompel het. Hy het vroeër in ŉ onderhoud met Maroela Media ook gesê dat die departement van minerale hulpbronne en energie tyd verspil het deur nie die mark betyds te nader sodat bykomende kapasiteit geskep kon word nie. Gordhan het intussen gesê dat hy met Eskom se raad en bestuur vergader het en hulle opdrag gegee het op die land so gou moontlik uit fase 6 te kry. “Ek het gister met Eskom se raad vergader. Ek het hulle opdrag gegee om met groot dringendheid op te tree om te verseker dat die bestuur die land met onmiddellike inwerkingtreding uit fase 6-beurtkrag kry. “Kragonderbrekings het ŉ vernietigende uitwerking op huishoudings en inkomste, beleggings en die ekonomiese klimaat. Hierdie is geheel en al onaanvaarbaar. Die gereeldheid van onderbrekings by Eskom se kragstasies kan sekerlik tot ŉ mate toegeskryf word aan een of ander fout binne Eskom se stelsels, en moontlik ook sabotasie.” Gordhan sê voorts daar is ŉ beroep op wetstoepassingsagentskappe gedoen om ŉ groter teenwoordigheid by Eskom se kragsentrales te handhaaf. “Diegene wat betrokke is by misdaad: Wees gewaarsku. Ons sal nie enige aktiwiteite duld wat nie in nasionale belang is nie. “Ons vra om verskoning aan die land vir die uitwerking van hierdie onderbrekings weens beurtkrag, en sal die nasie op hoogte hou oor die status van elektrisiteit.”